钦定古今图书集成/明伦汇编/官常典/第499卷 > 李万超
## 钦定古今图书集成/明伦汇编/官常典/第499卷 > 李万超

按《宋史》本传：“万超，并州太原人。幼孤贫，负贩以养母。
晋祖起并门，万超应募隶军籍，战累捷，稍迁军校。从
李守贞讨杨光远于青州，奋勇先登，飞石中其脑，气
不属者久之。开运中，从杜重威拒契丹于阳城，流矢
贯手，万超拔矢复战，神色自若，以功迁肃锐指挥使。
契丹入中原，时万超以本部屯潞州，主帅张从恩将”
弃城归契丹，会前骁卫将军王守恩服丧私第，从恩
即委以后事遁去。及契丹使至，专领郡务，守恩遂无
所预。万超奋然谓其部下曰：“我辈垂饵虎口，苟延旦
夕之命。今欲杀使保其城，非止逃生，亦足建勋业，汝
曹能乎？”众皆跃然喜曰：“敢不唯命！”遂率所部大噪入
府署，杀其使，推守恩为帅，列状以闻。汉祖从其请，仍
命史弘肇统兵先渡河。至潞，见万超，语之曰：“得复此
州，公之力也。吾欲杀守恩，以公为帅，可乎？”万超对曰：
“杀契丹使以推守恩，盖为社稷计尔。今若贼害于人，
自取其利，非宿心也。”弘肇大奇之，表为先锋马步军
都指挥使。路经泽州，刺史翟令奇坚壁拒命，万超驰
至城下，谕之曰：“今契丹北遁，天下无主，并州刘公仗
大义定中土，所向风靡，后服者族，盍早图之。”令奇乃
开门迎纳。弘肇即留万超权州事，汉祖遂以为刺史。
及征李守贞，以万超为行营壕砦使。河中平，拜怀州
刺史。周祖开国，从征慕容彦超，又为都壕砦使，以功
授洺州团练使。预收秦、凤，改莱州。从平淮南，连移蕲、
登二州，所至有善政。属有诏重均田租，前牟平令马
陶籍隶文登县，隐苗不通，命系之，将斩而后闻，陶惧
遁去，由是境内肃然。宋初，入为右武卫大将军，迁左
骁卫大将军。开宝八年卒，年七十二。